มาสเตอร์การ์ดจับโซเชียลมีเดียเพิ่มคุณค่า "อี-เพย์เมนต์"
แม้ธุรกรรมทางการเงินในประเทศไทยจะยังคงอิงอยู่กับระบบสาขาของธนาคารมากที่สุด
29 ก.ย. 2557

โดย...นันทิยา วรเพชรายุทธ
แม้ธุรกรรมทางการเงินในประเทศไทยจะยังคงอิงอยู่กับระบบสาขาของธนาคารมากที่สุด เช่นเดียวกับในภูมิภาคอาเซียน 10 ประเทศ ที่ยังคงมีการใช้เงินสด (Cash) มากกว่าบัตรพลาสติก (Card) ในสัดส่วนถึงราว 90% ต่อ 10% แต่ไม่อาจปฏิเสธได้ว่า ในอนาคตนั้นสัดส่วนการใช้บัตรและนวัตกรรมอื่นๆ ของระบบอิเล็กทรอนิกส์ เพย์เมนต์ (อีเพย์เมนต์) คือแนวโน้มที่มีแต่จะเติบโตขึ้นอย่างต่อเนื่อง
จากรายงานเชิงลึกเรื่องระบบการชำระเงิน โดยธนาคารแห่งประเทศไทย (ธปท.) ช่วงไตรมาสแรก ปี 2557 นี้ พบว่า ธุรกรรมการชำระเงินผ่านระบบอิเล็กทรอนิกส์ มีปริมาณ 542 ล้านรายการ และมีมูลค่า 66 ล้านบาท หรือเพิ่มขึ้นจากช่วงเดียวกันของปีก่อน 14.22% และ 9.04% ตามลำดับ โดยเฉพาะการทำธุรกรรมผ่านโทรศัพท์เคลื่อนที่ที่ขยายตัวต่อเนื่องมาอยู่ที่ 6% หรือมีอัตราเติบโตสูงสุดเมื่อเทียบกับธุรกรรมอื่นๆ ที่ 19.3% เมื่อเทียบกับไตรมาสก่อนเลยทีเดียว
การมองเห็นโอกาสที่หลายคนยังเจาะเข้าไม่ถึงอีกมาก บวกกับจุดเด่นของภูมิภาคเอเชียโดยรวม ที่มีสัดส่วนการใช้โซเชียลมีเดียสูงสุดเป็นอันดับต้นๆ ของโลก ทำให้บริษัทบัตรเครดิตยักษ์ใหญ่ของโลกอย่าง “มาสเตอร์การ์ด” ผลักดันนวัตกรรม “ไพรซ์เลส เอ็นจิ้น” เพื่อดึงจุดเด่นด้านการใช้โซเชียลมีเดียของคนเอเชียมาช่วยเสริมมูลค่าและส่งเสริมการใช้บัตรเครดิตให้แพร่หลายมากยิ่งขึ้นในกลุ่มธนาคารผู้ออกบัตรเครดิต และร้านค้ารับบัตร
“เอเชียเป็นภูมิภาคที่ล้ำหน้ากว่าที่อื่นในโลกการใช้โซเชียลมีเดียและอินเทอร์เน็ต 1 ในทุกๆ 2 การใช้งานโซเชียลมีเดียเกิดขึ้นที่นี่ ดังนั้น ดิจิทัล มาร์เก็ตติ้ง จึงไม่อาจเป็นเพียงแค่ช่องทางของการสื่อสารหรือการมีส่วนร่วมอีกต่อไป แต่ไพรซ์เลส เอ็นจิ้น ของเราสามารถช่วยขับเคลื่อนความแตกต่างให้กับแบรนด์ และช่วยสร้างรายได้การเติบโตให้กับพันธมิตรของเราด้วย” แซม อาเหม็ด รองประธานอาวุโสและหัวหน้าฝ่ายมาร์เก็ตติ้ง ภูมิภาคเอเชียแปซิฟิกของมาสเตอร์การ์ด กล่าว 
บัตรเครดิตที่ชูจุดเด่นด้านโปรโมชั่นทั่วไปอาจไม่โดดเด่นมากพอที่จะช่วยขยายตลาดได้มากในอนาคต อาเหม็ด จึงมองว่าบริษัทต้องมีนวัตกรรมที่ช่วยให้ธนาคารซึ่งเป็นพันธมิตรรวมถึงร้านค้ารับบัตรเครดิต มีข้อมูลวิเคราะห์เชิงลึกเข้าใจในพฤติกรรมของลูกค้า และช่วยให้สามารถมอบข้อเสนอตรงใจได้ทันเวลา โดยได้จับมือเป็นพันธมิตรกับยักษ์ใหญ่อย่าง เฟซบุ๊ก และเน้นบุกตลาดในเอเชียแปซิฟิกก่อน โดยเริ่มที่ตลาดใหญ่อย่างอินเดีย ฮ่องกง ญี่ปุ่น ออสเตรเลีย และสิงคโปร์ และจะทยอยเดินหน้าในประเทศที่เหลือต่อไป ภายในช่วงไตรมาสแรกของปี 2558
เพื่อตอกย้ำถึงความสำคัญของโซเชียลมีเดียที่มีผลต่อธุรกิจในเชิงรูปธรรมจริงๆ มาสเตอร์การ์ดยังมีแผนที่จะทุ่มงบลงทุนทำการตลาดดิจิทัลสูงถึง 10 ล้านเหรียญสหรัฐ ภายในช่วง 3 ปีข้างหน้าด้วย 
สำหรับในประเทศไทยนั้น แมทธิว ไดรฟเวอร์ ประธาน บริษัท มาสเตอร์การ์ด เวิลด์ไวด์ ประจำภูมิภาคเอเชียตะวันออกเฉียงใต้ กล่าวว่า มาสเตอร์การ์ดมีความร่วมมือด้านบัตรพรีเพดกับบริษัทหลายแห่งทั้งในกลุ่มเทเลคอมมูนิเคชั่น (เทลโค) อย่าง เอไอเอส ทรู ดีแทค และยังรวมถึงความร่วมมือด้านการชำระเงินกับอีคอมเมิร์ซบนโซเชียลมีเดีย แน่นอนว่านี่ยังเป็นตลาดเล็ก แต่ก็เห็นโอกาสที่จะพัฒนาไปได้อีกมาก เพราะเป็นตลาดที่มีการขับเคลื่อนสูง มีอัตราการเติบโตที่รวดเร็ว และมาสเตอร์การ์ดก็มีความเชื่อมั่นอย่างยิ่งในแนวโน้มระยะยาวในประเทศไทย
ขณะที่ ราจ ดาโมธารัน หัวหน้ากลุ่มงานอีเมิร์จจิ้ง เพย์เมนต์ ภูมิภาคเอเชียแปซิฟิก มาสเตอร์การ์ด กล่าวว่า ภาคการบริการโดยเฉพาะการท่องเที่ยวจะเป็นตัวนำระบบการชำระเงินดิจิทัลในประเทศไทยให้ขยายตัวมากขึ้นในอนาคต ขณะที่ปัจจุบันการเติบโตของธุรกิจอีคอมเมิร์ซ เช่น การซื้อตั๋วภาพยนตร์หรือตั๋วเครื่องบิน ก็ช่วยให้การชำระเงินแบบดิจิทัลขยายตัวขึ้นอย่างน่าจับตา 
ผู้บริหารมาสเตอร์การ์ด ระบุด้วยว่า เห็นศักยภาพในประเทศไทยจากตลาดค้าปลีกเป็นหลัก โดยเฉพาะจาก 3 บริษัทสื่อสารโทรคมนาคม (เทลโค) ทั้ง 3 บริษัทนี้ต่างก็มีพรีเพดการ์ด และปัจจุบันก็กำลังพัฒนาไปสู่อีเพย์เมนต์มากขึ้น ทำให้นวัตกรรมการชำระเงินไม่ได้จำกัดอยู่ที่แบงก์ แต่เป็นบริษัทเทลโคเหล่านี้ ซึ่งนับเป็นอีกหนึ่งปรากฏการณ์เฉพาะที่โดดเด่นในประเทศไทย สิ่งเหล่านี้จะช่วยให้ผู้บริโภคมีทางเลือกมากขึ้น สามารถเลือกได้ว่าจะใช้บริการบัตรเครดิต บัตรเดบิต หรือบัตรพรีเพด 
“ผมเชื่อว่าประเทศไทยยังอยู่ในช่วงเริ่มต้นของระบบการชำระเงินดิจิทัล แต่มีแนวโน้มและศักยภาพที่ดี เนื่องจากมีความโดดเด่นในภาคบริการ การท่องเที่ยว และอีคอมเมิร์ซ ซึ่งเป็นปัจจัยสำคัญที่ช่วยผลักดันตลาดการชำระเงินดิจิทัลให้เติบโตขึ้น” ราจ กล่าว